Kegyelem nektek és békesség Istentől, a mi Atyánktól és az Úr Jézus Krisztustól! Ámen

Lk 2, 1-14  
*Történt pedig azokban a napokban, hogy Augusztusz császár rendeletet adott ki: írják össze az egész földet. 2Ez az első összeírás akkor történt, amikor Szíriában Kviriniusz volt a helytartó. 3Elment tehát mindenki a maga városába, hogy összeírják. 4Felment József is a galileai Názáretből Júdeába, Dávid városába, amelyet Betlehemnek neveznek, mert Dávid házából és nemzetségéből származott, 5hogy összeírják jegyesével, Máriával együtt, aki áldott állapotban volt. 6És történt, hogy amíg ott voltak, eljött szülésének ideje, 7és megszülte elsőszülött fiát. Bepólyálta, és a jászolba fektette, mivel a szálláson nem volt számukra hely.  
8Pásztorok tanyáztak azon a vidéken a szabad ég alatt, és őrködtek éjszaka a nyájuk mellett. 9És az Úr angyala megjelent nekik, körülragyogta őket az Úr dicsősége, és nagy félelem vett erőt rajtuk. 10Az angyal pedig ezt mondta nekik: Ne féljetek, mert íme, nagy örömet hirdetek nektek, amely az egész nép öröme lesz: 11üdvözítő született ma nektek, aki az Úr Krisztus, a Dávid városában. 12A jel pedig ez lesz számotokra: találtok egy kisgyermeket, aki bepólyálva fekszik a jászolban. 13És hirtelen mennyei seregek sokasága jelent meg az angyallal, akik dicsérték az Istent, és ezt mondták: 14Dicsőség a magasságban Istennek, és a földön békesség, és az emberekhez jóakarat.*

Nagy örömöt kapott Gyülekezet!

Mennyi munkád van abban, hogy karácsonykor ünnepelhess? Ha most csak azt összeszámolod, hogy mennyi munkaórát fektettél abba, hogy a karácsonyodra minden meg legyen – tervezés és szervezés, ajándékok, bevásárlás, ételkészítés, takarítás, és még mi egymás – akkor körülbelül hány órányi munkád van benne, hogy karácsonyt tudsz ünnepelni? – és akkor még a befektetett erőt és idegeskedést nem is kérdeztem.

Lukács az evangéliumában megpróbálja összefoglalni, szinte tényszerűen, az adatokat a történtek mentén, hogy lássuk, hogy értsük, hogy miként is született meg a Megváltó. Valóban sok adat és információ szerepel itt – nagy is a kísértés, hogy elvesszünk most is ezekben a részletekben tanítói jelleggel, hogy például nincs említve, hogy utolsó pillanatban érnek Betlehembe a szülés előtt, hogy szó se esik a klasszikus értelembe vett istállóról és még sorolhatnánk. Lukács összeszedi az információkat és elénk tárja, de ne gondoljuk, hogy azért, mert életrajzi leírást akar az utókorra hagyni.   
De, ha tudjuk, hogy nem életrajzi regényt ír Lukács, akkor talán azzal is tisztában vagyunk, hogy mit. Lukács a Szentlélek vezetésével evangéliumot ír. Ezt jegyezzük meg: evangéliumot! Nem történeteket, hanem örömhírt!  
Augusztusz, Mária, József, a pásztorok, az angyalok, a Jézuson kívüli szereplői ennek a történetnek, de nézzük csak meg, hogy mit csinálnak ők, hogy karácsony, azaz az inkarnáció, az Isten testet öltésének ünnepe megtörténhessen! Augusztusz rendeletet ad ki, hogy működjön a birodalom. József elutazik a tőlük kb 90 km-re élő rokonaihoz, hogy ott összeírják. Mária, mint várandós édesanya próbál készülni gyermeke születésére és támogatni a férjét. A pásztorok a napi betevő megkeresésével törődnek, a mezőn végzik a munkájukat még éjjel is.  
Nem épp ünnepi a hangulat ezek alapján, de valahogy mégis ott vannak az áthallások a mi, mai karácsony ünnepünkhöz. Mi is belépünk a vezető szerepébe, aki jó előre kiadja az utasításokat, szervez, hogy aztán reménység szerint minden rendben mehessen majd. Józsefhez hasonlóan mi is összekapjuk a családot, tervezzük az utat, hogy eljussunk a rokonokhoz, illetve megfeleljünk minden egyéb elvárásnak és lehetőleg segítsünk a családi feladatokban is. Máriához hasonlóan próbáljuk kialakítani a megfelelő környezetet – ugyan nem a pólyán és fekhelyen lesz a hangsúlyunk, de alapvetően mégis hasonló gondolatokkal vagyunk terhelve – és mellette próbáljuk valahogy elérni, hogy ez a korántsem tökéletes családi helyzet valahogy mégis jó mederbe kerülhessen és békesség legyen. És végül mi is, a pásztorokhoz hasonlóan, hogy mindenünk meg legyen, amit alapvető szükségletnek látunk, ha kell, akkor éjjel-nappal dolgozunk, kimerülésig, mert azt érezzük, hogy másként összedől minden.  
Ebbe a sok emberi tervezés, szervezés és aggodalmakkal teli nagy akarásba kellene valahogy, hogy ünnep, méghozzá egy mindent átformáló örömünnep megvalósuljon. Reálisnak, életszerűnek tűnik ez így?   
Nem, de mi mégis valahogy csodálkozunk, hogy miért nincs igazi ünnepi hangulatunk, hogy miért a rohanás, a nagy evések, a vendégsereg képei és gondolatai lesznek a hangsúlyosak.  
Talán még mélyebben sikerül átélnünk ezt a kettősséget Juhász Gyula *Betlehemi üzenet a vakoknak* című versének soraival:   
*Testvéreim, itt mind vak, aki balgán*

*Tűnő örömben üdvöket kutat,*

*Ki istent vár a múló gyönyör arcán:*

*Mind vak szegény, ki nem talál utat.*

*És nem vak az és ő meg fogja látni*

*Istent magát mind, kinek lelke fény,*

*Minden világi pompák csillogási*

*Kialszanak, ha Isten fénye kél.*

Ott Betlehemben, bő 2000 éve ilyen ünnepet élhettek meg. Mária, József, a pásztorok és mindenki, aki valóban meghallotta a jó hírt. Nem számított, hogy szegény napszámos, betlehemi gazdag, vagy koldus, római, vagy zsidó, utazó, vagy tősgyökeres helyi. Bármekkora kényelemben, vagy nyomorúságban voltak, egyedül, vagy sokan együtt ez mind lényegtelen volt. Csak egy kérdés volt, hogy meghallották-e és megélték-e az angyalok hozta örömhírt, vagy sem. Ugyanis ott fordul meg minden, hogy érti-e valaki, akár akkor ott, akár ma itt, hogy mit jelent, hogy Megváltót, megváltást adott nekünk az Úr?   
Nem értelmi kérdés ez, ne tévedjünk, hiszen abban teljesen konkrét választ kapunk mi is angyaloktól, ahogyan a pásztorok: „*nagy örömet hirdetek nektek, amely az egész nép öröme lesz: 11üdvözítő született ma nektek, aki az Úr Krisztus”*.  
Tehát kimondja az angyal: öröm, mert üdvözítőd van, a Krisztus, neked és mindenki másnak is!  
Nincs mit tenni! Nem kell semmit tennie senki se! Nincs feladatod, mert Isten adja magát neked és mindenkinek!   
Tudsz ennél jobbat? Tudsz ennél nagyobb, vagy teljesebb ünnepet elkészíteni?   
Megfeszülünk, hogy karácsony legyen, hogy minden rendben legyen, de ahogyan akkor nem hozott egyetlen király, pap, zsidó, vagy pogány, gazdag, vagy szegény megváltást, úgy hidd el, hogy ma se fogsz se te, se más! Ugyanúgy az örömhírt, az evangéliumot kell meghallanunk és vágynunk, hogy az formáljon bennünket, mert az nem múló, törékeny, hamisan csillogó boldogságot jelent, hanem az Isten örök szeretetét megmutató és arra formáló ünnepet.   
Az Úr nekünk késszé tett ünnepébe kellene csak belehelyezkednünk, csak nekünk is el kell fogadnunk az angyali üzenetet és „megtanulni” a Megváltónak igazán örülni. Az evangélium tanúságot tesz neked, üzentet, igazi ünnepet bíz rád, de nem azért, hogy átalakítsd, hogy valami emberi nagy munkát csinálj belőle, vagy lebutított, kisemmizett mondatokat, hagyománnyá zsugorodó ünnepet! Ne akard a saját emberi kezedbe venni a karácsonyi öröm kialakítását, hanem hagyd, hogy Isten kezében formálódhasson ki, hogy Ő adhassa neked.  
Fogadd el, hogy nincs szükség a 10-20-40 órányi munkádra, hanem egyedül az Úr kell, hogy megérkezzen! Hiszen meg tudott érkezni egy betlehemi jászolba is!  
Szólalj meg te is az angyalok hangján, az általuk hirdetett evangélium szavával és ne olyan semmitmondó szavakkal, mint, hogy „Kellemes ünnepeket!”! A fürdővized, az elég, ha kellemes, de az ünneped, az ennél sokkal több legyen! Az angyalok dicsőítést és Isten ígéretét zengik, harsogják a világba: „*14Dicsőség a magasságban Istennek, és a földön békesség, és az emberekhez jóakarat.”*.   
Ha valamivel, hát ezzel a hálaadással és örömhirdetéssel te is hozzájárulhatsz ahhoz, hogy igazi ünnep lehessen a karácsony a világban! Mert ez nem csak a jóakaratú emberekhez szól, hanem mindenkihez, aki vágyik arra, hogy Isten jóakarata legyen teljessé az életén.

Már biztos, hogy mindenhol átadásra kerültek az ajándékok, de azért vigyázzunk, hogy Isten ajándéka, hogy érted a világba jött, hogy megszabadítson az ne maradjon ott a fa alatt bontatlan csomagként! Vedd át ezt a neked szóló csomagot, nyisd ki és fogadd olyan örömmel, olyan felszabadított ünneppel, ahogyan pásztorok tették! Hagyj hátra minden mást, és adj hálát, énekelj, oszd meg másokkal és észre fogod venni, hogy anélkül, hogy ebből bármit is te intéztél volna el előre teljes lesz az ünneped, nem is csak ebben a két napban, hanem egész életedben! : „*Dicsőség a magasságban Istennek, és a földön békesség, és az emberekhez jóakarat.”* Ámen